**คำกล่าวสดุดีในพระกรุณาธิคุณ**

**สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี**

**เนื่องในวันอนามัยสิ่งแวดล้อมไทย**

ข้าพเจ้า ขอพระราชทานกราบทูลทราบฝ่าพระบาท เนื่องในโอกาสวันคล้ายวันประสูติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี มีพระชันษาครบ 5 รอบ วันที่ ๔ กรกฎาคม 2560 ปวงข้าพระพุทธเจ้า ขออาราธนาพระสยามเทวาธิราช และสิ่งศักดิ์สิทธิ์ทั้งหลายในสากลโลก ได้โปรดอภิบาลประทานพรให้ใต้ฝ่าพระบาท ทรงพระเจริญด้วยจตุรพิธพรชัย ทรงพระเกษมสำราญ ทรงอุดมด้วยพระพลานามัยปราศจากโรคาพาธ ภยันตรายใดๆ ทั้งปวง

ด้วยสำนึกในพระกรุณาธิคุณ และเป็นการเทิดพระเกียรติของ สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงเป็นผู้นำที่เข้มแข็งและมีปณิธานอันแน่วแน่ มั่นคง ต่อการดำเนินงานด้านอนามัยสิ่งแวดล้อม เพื่อยกระดับคุณภาพชีวิตของประชาชน กระทรวงสาธารณสุข จึงได้ขอพระราชทานพระอนุญาต กำหนดให้วันคล้ายวันประสูติของใต้ฝ่าพระบาท วันที่ ๔ กรกฎาคมของทุกปี เป็น “วันอนามัยสิ่งแวดล้อมไทย” โดย มติคณะรัฐมนตรีได้ผ่านความเห็นชอบในเรื่องดังกล่าว

สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงงาน อันเป็นคุณูปการอันใหญ่หลวง แก่วงการอนามัยสิ่งแวดล้อม ทรงมีวิสัยทัศน์ที่กว้างไกล และมีผลงานเป็นที่ประจักษ์แก่อารยประเทศ จนได้รับการยกย่องและได้รับการทูลเกล้าถวายรางวัลเกียรติคุณจากมหาวิทยาลัย องค์กรระหว่างประเทศและสถาบันที่มีชื่อเสียงทั่วโลก การทรงงานของใต้ฝ่าพระบาทเป็นแบบอย่าง สร้างแรงบันดาลใจให้แก่นักวิชาการ บุคลากรสาขาอนามัยสิ่งแวดล้อม และสาขาที่เกี่ยวข้อง ทรงให้ความสำคัญกับการพัฒนาด้านอนามัยสิ่งแวดล้อมไทยให้เจริญก้าวหน้าทัดเทียมอารยประเทศ สอดคล้องกับการขับเคลื่อนประเทศไทยก้าวไปกับไทยแลนด์ 4.0 โดยคำนึงการพัฒนาที่ยั่งยืน โดยมีเป้าหมายให้ประชาชนสุขภาพดี เจ้าหน้าที่มีความสุข ระบบสุขภาพยั่งยืน โดยมีพระองค์ทรงเป็นผู้นำการพัฒนาทางวิชาการ ด้วยการศึกษาค้นคว้าวิจัยถึงโรคภัยอันตรายจากสิ่งแวดล้อมที่ส่งผลกระทบต่อสุขภาพของประชาชน

 ………………………………..